《游东山大乘寺》
宋代·黄裳

奔逸高真避秦侣，远入闽山岂惟楚。落花流水来何处，遂鹿人从石门路。

遂造洞门谁得知，鸡黍生涯贯今古。樵客见留何事去，分合随缘落尘土。

回头已在尘劳中，手把榴花如寐寤。紫玄素抱超然情，到此令人心骨清。

閒跂长林跨深壑，遥见猿鹤来相迎。灵源为我写幽思，但闻历历朱弦鸣。

狮子峰前狐退藏，当泯顽空还混茫。龙首涧边云并合，或作人间时雨行。

杜鹃有声山意真，杜鹃有花山色明。偶逢奇石可且上，幸乘此兴聊飞觥。

顾语娉婷莫予翼，脚力犹争年少轻。三杯通道聊自适，还被谷风吹复醒。

忽忽流光已云暮，红烛如林乐声举。

作者简介：黄裳（1044-1130），字勉仲，延平（今福建南平）人。元丰五年（1082）进士第一，累官至端明殿学士。卒赠少傅。著有《演山先生文集》、《演山词》。黄裳是北宋著名文学家和词人，其词语言明艳，如春水碧玉，令人心醉，著有《演山先生文集》、《演山词》，词作以《减字木兰花》最为著名，流传甚广。